Nafarroako Parlamentuko Mahaiak, 2022ko irailaren 5ean egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita, 2023ko Nafarroako Aurrekontu Orokorren izapidetzean zerga erreformari buruzko foru lege proiektu bat aurkez dezan, PFEZaren kargen eskalako likidazio oinarrien deflaktazioa, inflazioaren araberakoa, edukiko duena.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2022ko irailaren 5ean

Lehendakaria: Unai Hualde Iglesias

MOZIOAREN TESTUA

Izquierda-Ezkerra talde parlamentario mistoko eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, irailaren 8ko Osoko Bilkuran eztabaidatu eta bozkatzeko:

2022ko uztailean KPIaren igoera % 10,8koa izan da Espainian eta % 11,4koa Nafarroan. 1984az geroztik inflazioaren datu ofizial altuena da (Estatistikako Institutu Nazionala).

Azken urtean Nafarroan prezioak % 30,3 igo dira etxebizitzan, % 16,5 garraioan eta % 13,2 elikagaietan.

Aldi berean, Espainian soldaten eta KPIaren arteko aldea maximo historikoraino iritsi da.

Uztailean inflazioa % 10,8raino iritsi zen bitartean soldatak, hitzarmen kolektiboen estatistikaren arabera, % 2,56 baino ez ziren igo. Inflazioaren eta soldaten arteko arraila 8 puntutik gora geratu da.

1984an, KPIa % 11,3 igo zenean, soldatak % 7,8 igo ziren. Aldea 3,5 puntukoa izan zen; gaurkoak, ordea, zenbateko hori aise bikoizten du.

Inflazio altuaren gehi soldaten igoera ahularen ondorioa da herritar gehienak larriki pobretzea, haien erosahalmena nabarmen murrizten ari baita.

Horren aurrean gobernuek presako neurriak hartu behar dituzte arlo desberdinetan, elikagaiak bezalako oinarriko produktuen prezioen kontroletik PFEZaren deflaktazioa bezalako neurri fiskaletaraino.

Inflazio altuak dakar nafar gehienak pobreagoak izatea, erosahalmena galtzen dutelako. Baina Nafarroako Gobernuak PFEZa deflaktatu ezean pobretze hori ez da kontuan hartuko 2023an errentaren aitorpena egiten dutenean.

PFEZaren diru-bilketa batez ere lanaren errentetatik iristen denez, haren deflaktazioa guztiz neurri beharrezkoa da une honetan, Nafarroako herritar askoren narriadura ekonomikoa ez areagotzeko.

Hori dela-eta, honako erabaki proposamen hau aurkeztu dugu:

Nafarroako Parlamentuak Nafarroako Gobernua premiatzen du, 2023ko Nafarroako Aurrekontu Orokorren izapidetzean zerga erreformari buruzko foru lege proiektu bat aurkez dezan, PFEZaren kargen eskalako likidazio oinarrien deflaktazioa, inflazioaren araberakoa, edukiko duena.

Iruñean, 2022ko abuztuaren 19an

Foru parlamentaria: Marisa de Simón Caballero